હેરિન જોષીએ આ બનાવ વિશે માહિતી આપતાં ‘મિડ-ડે’ને કહ્યું હતું કે ‘મારો કૉન્ટ્રૅક્ટ પર મ્યુઝિક વગાડવાનો વ્યવસાય છેલ્લાં ૧૨ વર્ષથી છે, પણ આવી ચોરીનો બનાવ મારી સાથે ક્યારેય બન્યો નથી. મેં હમણાં ઘણા કાર્યક્રમોના કૉન્ટ્રૅક્ટ કર્યા હોવાથી મારાં બધાં ઇન્સ્ટ્રુમેન્ટ્સ ગાડીમાં જ મૂકી રાખતો હતો. સોમવારે રાતે કલ્યાણમાં એક કાર્યક્રમ પતાવીને હું આવ્યો હતો. એ વખતે પણ મેં મારી ગાડીની પાછળની સીટ પર અને ગાડીની ડિકીમાં ડ્રમ-સેટ, મોટા ડ્રમ-સેટનાં સ્ટૅન્ડ મળીને આઠ ઇન્સ્ટ્રુમેન્ટ્સ રાખ્યાં હતાં. અમારી સોસાયટીનો વૉચમૅન સવારે ૭ વાગ્યે મારા ઘરે આવ્યો હતો અને મને કહ્યું કે તમારી ગાડીની પાછળની સીટ ખુલ્લી છે. હું તરત જ પાર્ક કરેલી કાર પાસે પહોંચ્યો ત્યારે મેં જોયું કે મારી કારની ડ્રાઇવિંગ સીટની પાછળના ભાગના જમણી બાજુનો કાચ તૂટેલો હતો અને કારમાંથી બધાં ઇન્સ્ટ્રુમેન્ટ્સ ગાયબ હતાં. તરત મેં મુલુંડ પોલીસ-સ્ટેશનમાં ફરિયાદ નોંધાવી હતી.’